b'\n_START_ARTICLE_\nJustus Annunen\n_START_SECTION_\nSeuraura\n_START_PARAGRAPH_\nAnnunen on Laser HT:n (my\xc3\xb6hemmin Kiekko-Laser) kasvatti. H\xc3\xa4n siirtyi 16-vuotiaana Oulun K\xc3\xa4rppien B-nuoriin kaudeksi 2016\xe2\x80\x932017. Annunen torjui joukkueen kauden p\xc3\xa4\xc3\xa4tteeksi B-nuorten SM-pronssiin. Omaha Lancers varasi h\xc3\xa4net 148. pelaajana USHL:n varaustilaisuudessa 2017._NEWLINE_Huhtikuussa 2017 Annunen teki K\xc3\xa4rppien kanssa kolmivuotisen SM-liigasopimuksen. H\xc3\xa4n aloitti kauden 2017\xe2\x80\x932018 seuran A-nuorissa, jossa Annunen jakoi runkosarjassa varsin tasaisesti torjuntavastuun Vilho Heikkisen kanssa. Pudotuspeleiss\xc3\xa4 h\xc3\xa4n nousi kuitenkin K\xc3\xa4rppien ykk\xc3\xb6smaalivahdiksi ja voitti kauden p\xc3\xa4\xc3\xa4tteeksi A-nuorten SM-hopeaa. Annunen palkittiin koko A-nuorten SM-liigan parhaana maalivahtina Jorma Valtonen -palkinnolla ja valittiin ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. H\xc3\xa4n pelasi kauden aikana my\xc3\xb6s yhden ottelun K\xc3\xa4rppien SM-liigajoukkueen maalilla runkosarjan toiseksi viimeisell\xc3\xa4 kierroksella 8. maaliskuuta 2018 vieraissa H\xc3\xa4meenlinnan Pallokerhoa vastaan. Vain 17-vuotiaasta Annusesta tuli kaikkien aikojen ensimm\xc3\xa4inen 2000-luvulla syntynyt SM-liigamaalivahti. H\xc3\xa4n torjui K\xc3\xa4rppien 4\xe2\x80\x930-tappioon p\xc3\xa4\xc3\xa4ttyneess\xc3\xa4 ottelussa 33 kertaa._NEWLINE_Colorado Avalanche varasi Annusen kolmannella kierroksella 64. pelaajana NHL:n varaustilaisuudessa 2018. Elokuussa K\xc3\xa4rp\xc3\xa4t lainasi h\xc3\xa4net toistaiseksi voimassa olevalla sopimuksella Mestis-joukkue Kokkolan Hermekseen. Annunen jakoi kaudella 2018\xe2\x80\x932019 joukkueen torjuntavastuun melko tasaisesti Samuel Jukurin kanssa. H\xc3\xa4n puki K\xc3\xa4rppien miesten joukkueen paidan kolmeen runkosarja- ja kahteen Mestarien liigan otteluun. Annunen palasi runkosarjan lopulla K\xc3\xa4rppien vahvuuteen, kun Jussi Rynn\xc3\xa4s joutui sivuun. H\xc3\xa4n sai n\xc3\xa4yt\xc3\xb6npaikan runkosarjan p\xc3\xa4\xc3\xa4t\xc3\xb6skierroksella 14. maaliskuuta 2019 vieraissa Kalevan Palloa vastaan, jolloin K\xc3\xa4rp\xc3\xa4t h\xc3\xa4visi ottelun jatkoajalla lukemin 4\xe2\x80\x933. Annunen puki ennen Rynn\xc3\xa4ksen kuntoutumista yhdeks\xc3\xa4\xc3\xa4n playoff-otteluun, mutta h\xc3\xa4n ei kuitenkaan saanut peliaikaa. Annunen voitti kauden p\xc3\xa4\xc3\xa4tteeksi SM-hopeaa. H\xc3\xa4n vahvisti pudotuspeleiss\xc3\xa4 my\xc3\xb6s K\xc3\xa4rppien A-nuoria, joille Annunen torjui Suomenmestaruuden._NEWLINE_Kauteen 2019\xe2\x80\x932020 Annunen l\xc3\xa4hti K\xc3\xa4rppien toisena maalivahtina Patrik Ryb\xc3\xa1rin aisaparina. Syyskuussa 2019 h\xc3\xa4n teki joukkueen kanssa kaksivuotisen jatkosopimuksen kev\xc3\xa4\xc3\xa4seen 2022 saakka. Annunen torjui liigauransa ensimm\xc3\xa4isen nollapelin uransa kuudennessa ottelussaan 28. syyskuuta 2019 Tampereen Ilvest\xc3\xa4 vastaan. H\xc3\xa4n torjui K\xc3\xa4rppien 5\xe2\x80\x930-voittoon p\xc3\xa4\xc3\xa4ttyneess\xc3\xa4 23 kertaa. Annunen torjui nollapelin my\xc3\xb6s kolmessa seuraavassa ottelussaan. 23. lokakuuta 2019 Pelicansia vastaan pelattuun otteluun asti h\xc3\xa4n ehti pit\xc3\xa4\xc3\xa4 maalinsa yht\xc3\xa4jaksoisesti puhtaana 302.05 minuutin ajan, mist\xc3\xa4 tuli SM-liigan kaikkien aikojen nollaputkienn\xc3\xa4tys. Annusen putken katkaisi lopulta Juhamatti Aaltonen maalillaan ajassa 45.37. Enn\xc3\xa4tyksen edellisen haltijan, Kimmo Lecklinin enn\xc3\xa4tys kaudelta 1997\xe2\x80\x931998 kesti 259.28 minuutin ajan. Tosin Annunen ei pelannut otteluitaan putkeen, vaan Patrik Ryb\xc3\xa1r pelasi v\xc3\xa4liss\xc3\xa4 kolme K\xc3\xa4rppien ottelua, kun taas Lecklin pelasi joukkueensa TPS:n per\xc3\xa4kk\xc3\xa4iset ottelut.'